SK Úradný vestník Európskej únie C 259/8

OZNÁMENIE KOMISIE

týkajúce sa opravy oznámenia z roku 1997 o interných pravidlách spracovania žiadostí o prístup k archívu

(2004/C 259/05)

(Text s významom pre EHP)

Komisia vyzýva všetky zainteresované strany na zaslanie ich pripomienok k návrhu oznámenia Komisie o pravidlách prístupu k archívu Komisie v prípadoch podľa článkov 81 a 82 Zmluvy o ES, článkov 53, 54 a 57 Zmluvy o EHP a nariadenia Rady (ES) č. 139/2004.

Tieto pripomienky by mali byť zaslané Komisii najneskôr šesť týždňov po dátume uverejnenia v Úradnom vestníku Európskej únie. Komisia zvykne štandardne zverejniť podania získané ako odpoveď na verejné konzultácie. Možno však požiadať, aby podania alebo ich časť zostali utajené. V takomto prípade označte, prosím, zreteľne na prednej strane podania, že žiadate, aby nebolo zverejnené. V takomto prípade by mala byť Komisii zaslaná aj neutajená verzia podania na zverejnenie. Pripomienky by mali byť zaslané buď emailom na adresu:

COMP-ACCESS-TO-FILE@cec.eu.int

alebo písomne na adresu:

European Commission Directorate-General for Competition Unit A 3 – Enforcement priorities and decision scrutiny Access to file notice B-1049 Brussels

Návrh oznámenia Komisie

o pravidlách prístupu k archívu Komisie v prípadoch podľa článkov 81 a 82 Zmluvy o ES, článkov 53, 54 a 57 Zmluvy o EHP a nariadenia Rady (ES) č. 139/2004

I. ÚVOD A OBSAH OZNÁMENIA

1. Prístup k archívu Komisie je jednou z procedurálnych záruk určených na uplatnenie princípu rovnosti prostriedkov a ochranu práv na obhajobu. Prístup k archívu je stanovený v článku 27, odseky 1 a 2 nariadenia Rady (ES) č. 1/2003 (1), článku 15, odsek 1 nariadenia Komisie (ES) č. 773/2004 („implementačné nariadenie“) (2), článku 18, odseky 1 a 3 nariadenia Rady (ES) č. 139/2004 („nariadenie o fúziách“) (3) a článku 17, odsek 1 nariadenia Komisie (ES) č. 802/2004 („implementačné nariadenie o fúziách“) (4). V súlade s týmito opatreniami by pred prijatím rozhodnutia na základe článkov 7, 8, 23 a 24, odsek 2, nariadenia č. 1/2003 a článku 6, odsek 3, článku 7, odsek 3, článku 8, odseky 2 až 6, článkov 14 a 15 nariadenia o fúziách, mala dať Komisia osobám, podnikom alebo združeniam podnikov, kde je to uplatniteľné, príležitosť vyjadriť ich názor na výhrady proti nim a mali by byť oprávnení na prístup k archívu Komisie, aby bolo plne rešpektované právo na obhajobu strán v konaní. Súčasné oznámenie zabezpečuje rámec na výkon práva stanoveného v týchto opatreniach. Toto oznámenie nemá vplyv na interpretáciu týchto opatrení súdmi Spoločenstva. Princípy stanovené v tomto oznámení sú platné aj vtedy, keď Komisia uplatňuje články 53, 54 a 57 Zmluvy o EHP (5).

2. Špecifické právo uvedené vyššie je odlišné od všeobecného práva na prístup k dokumentom na základe nariadenia č. 1049/2001 (6), ktoré podlieha odlišným kritériám a výnimkám a používa sa na iný účel.

3. Termín „prístup k archívu“ sa v tomto oznámení používa výhradne na označenie prístupu umožneného stranám, ktorým Komisia adresovala oznámenie námietok. Ten istý termín alebo termín „prístup k dokumentom“ sa takisto používa vo vyššie uvedených nariadeniach, čo sa týka žalobcov alebo iných zainteresovaných strán. Tieto situácie sú však odlišné od tých, kde je podnikom alebo združeniam adresované oznámenie námietok, a tým sa na ne nevzťahuje definícia prístupu k archívu na účely tohto oznámenia. Tieto súvisiace situácie sú upravené v samostatnej sekcii oznámenia.

4. Toto oznámenie upresňuje, kto má prístup k archívu. Tiež vysvetľuje, ku ktorým informáciám je prístup povolený, kedy sa prístup uskutoční a aké sú postupy na uskutočnenie prístupu k archívu. Toto oznámenie sa netýka možnosti zabezpečenia dokumentov skôr, ako Komisia vysloví svoje výhrady k podnikom na základe nariadenia o fúziách (7).

5. Od svojho zverejnenia toto oznámenie nahrádza oznámenie Komisie z roku 1997 o prístupe k archívu (8). Nové pravidlá zohľadňujú legislatívu uplatniteľnú po 1. máji 2004, najmä vyššie uvedené nariadenie č. 1/2003, nariadenie o fúziách, implementačné nariadenie a implementačné nariadenie o fúziách, ako aj rozhodnutie Komisie z 23. mája 2001 o mandáte osôb poverených vypočúvaním v niektorých súťažných konaniach (9). Taktiež zohľadňuje posledné právne prípady Súdneho dvora a Súdu prvého stupňa Európskeho spoločenstva (10) a praktiky vyvinuté Komisiou od prijatia oznámenia z roku 1997.

II. ROZSAH PRÍSTUPU K ARCHÍVU

A. Kto je oprávnený na prístup k archívu?

6. Prístup k archívu v prípadoch hospodárskej súťaže je zameraný na umožnenie faktického výkonu práv na obhajobu proti výhradám vynesených Komisiou. V prípadoch podľa článkov 81 a 82 Zmluvy o ES, ako aj v prípadoch na základe nariadenia o fúziách je prístup povolený na základe žiadosti podnikom a združeniam podnikov, ktorým Komisia vyslovila svoje výhrady (11). Všetky takéto podniky alebo združenia sú ďalej označené ako „strany“.

B. Ku ktorým dokumentom je prístup povolený?

1. Obsah archívu Komisie

7. „Archív Komisie“ pri vyšetrovaní prípadov hospodárskej súťaže (ďalej len „archív“) pozostáva zo všetkých dokumentov (12), ktoré boli získané, vypracované a/alebo zhromaždené Generálnym riaditeľstvom Komisie pre hospodársku súťaž počas vyšetrovaní vedených Komisiou na vynesenie jej námietok.

8. Komisia môže počas vyšetrovania na základe článkov 20, 21 a 22, odsek 2 nariadenia č. 1/2003 a článkov 12 a 13 nariadenia o fúziách zozbierať množstvo dokumentov, z ktorých niektoré môžu následne po dôkladnejšom preskúmaní preukázať, že nemajú spojitosť s predmetom daného prípadu. Takéto dokumenty môžu byť vrátené podnikom alebo združeniam, od ktorých boli získané. Po vrátení tieto dokumenty nie sú už súčasťou archívu.

2. Prístupné dokumenty

9. Strany musia byť oprávnené oboznámiť sa s informáciami v archíve Komisie tak, aby na základe týchto informácií mohli vysloviť ich názor na predbežné závery prijaté Komisiou v jej výhradách. Na tento účel im bude povolený prístup k všetkým dokumentom tvoriacim archív Komisie, definovaný v článku 7, s výnimkou interných dokumentov, obchodných tajomstiev iných podnikov alebo ostatných utajených informácií (13).

10. Výsledky štúdie objednanej v súvislosti s konaniami sú prístupné spoločne so zadávacími podmienkami a metodológiou štúdie. Obozretnosť môže byť však nevyhnutná s cieľom ochrany práv priemyselného vlastníctva.

3. Neprístupné dokumenty

3.1. Interné dokumenty

11. Interné dokumenty nemôžu byť ani obviňujúce, ani zbavujúce viny (14). Netvoria súčasť dôkazov, o ktoré sa Komisia môže opierať pri hodnotení prípadu. Takže stranám nebude umožnený prístup k interným dokumentom v archíve Komisie (15). Vzhľadom na nedostatok ich dôkaznej hodnoty toto obmedzenie prístupu k interným dokumentom neovplyvňuje náležité uplatnenie práva strán na obhajobu (16).

12. Oddelenia Komisie nemajú žiadnu povinnosť pripraviť zápisnicu zo stretnutí (17) so stranami alebo inými osobami alebo podnikmi (18). Ak sa Komisia rozhodne zaznamenať takéto stretnutia, tieto dokumenty predstavujú vlastnú interpretáciu Komisie toho, čo bolo povedané na stretnutí, a z tohto dôvodu sa klasifikujú ako interné dokumenty. Ak však príslušná osoba alebo podnik odsúhlasili zápisnicu, takáto zápisnica bude po vymazaní všetkých obchodných tajomstiev alebo iných utajených informácií sprístupnená. Takáto odsúhlasená zápisnica predstavuje súčasť dôkazového materiálu, o ktorý sa môže Komisia opierať vo svojom hodnotení prípadu (19).

13. Štúdia objednaná v súvislosti s konaniami, korešpondencia medzi Komisiou a jej zhotoviteľom, obsahujúca hodnotenie práce zhotoviteľa alebo s ňou spojených finančných aspektov štúdie sa považujú za interné dokumenty, takže nie sú prístupné.

14. Osobitný prípad interných dokumentov je korešpondencia Komisie s ostatnými verejnými orgánmi a interné dokumenty získané od týchto orgánov [či už z členských štátov ES („členské štáty“), alebo z nečlenských krajín]. Príklady neprístupných dokumentov sú: — korešpondencia medzi Komisiou a príslušnými orgánmi členských štátov alebo medzi príslušnými orgánmi členských štátov vrátane dokumentov vypracovaných na základe článkov 11 a 14 nariadenia č. 1/2003 (20), — korešpondencia medzi Komisiou a ostatnými verejnými orgánmi členských štátov (21), — korešpondencia medzi Komisiou, dozorným úradom EZVO alebo verejnými orgánmi štátov EZVO (22), — korešpondencia medzi Komisiou a verejnými orgánmi nečlenských krajín vrátane ich úradov pre hospodársku súťaž, najmä ak Spoločenstvo a tretia krajina uzavreli dohodu upravujúcu utajený charakter vymenených informácií (23).

15. Za určitých výnimočných okolností je umožnený prístup k dokumentom pochádzajúcich z členských štátov, dozorného úradu EZVO alebo štátov EZVO, po vymazaní všetkých obchodných tajomstiev alebo iných utajených informácií. V takomto prípade, po prvé, ak dokumenty z členských krajín obsahujú obvinenia vznesené proti stranám, ktoré Komisia musí preskúmať, alebo sú súčasťou dôkazov pri procese vyšetrovania, sú určitým spôsobom podobné dokumentom získaným od súkromných strán. Po druhé, prístup bude tiež umožnený k dokumentom pochádzajúcich z členských štátov, ktoré sú relevantné pre výkon kompetencií Komisie v oblasti kontroly fúzií (24). Tieto úvahy sú uplatniteľné hlavne v nasledujúcich situáciách: — dokumenty a informácie vymenené na základe článku 12 nariadenia č. 1/2003 a informácie poskytnuté Komisii na základe článku 18, odsek 6 nariadenia č. 1/2003, — sťažnosti predložené členským štátom na základe článku 7, odsek 2 nariadenia č. 1/2003, — článok 9, odsek 1 nariadenia o fúziách stanovuje, že „Komisia môže prostredníctvom rozhodnutia bezodkladne oznámeného príslušným podnikom (....) oboznámiť o oznámenej fúzií príslušné orgány príslušného členského štátu...“ V súvislosti s prístupom k archívu, vyjadrením výhrad Komisie, bude zainteresovaným stranám umožnený prístup k žiadosti o priradenie prípadu zo strany národného orgánu, — článok 22, odsek 1 nariadenia o fúziách stanovuje, že „jeden alebo viac členských štátov môže požiadať Komisiu o preskúmanie fúzie (...), ktorá nemá rozmery Spoločenstva (...), ale ovplyvňuje obchod medzi členskými štátmi a značne ohrozuje hospodársku súťaž členského štátu alebo štátov podávajúcich žiadosť“. Stranám bude umožnený prístup k listu členského štátu alebo štátov, ktorým žiada Komisiu o prešetrenie fúzie (25), — realizovanie prípadov podľa článku 11, odsek 2 Protokolu č. 23 (26) (týkajúceho sa spolupráce medzi dozornými úradmi) a článku 10, odsek 2 Protokolu č. 24 (27) (o spolupráci v oblasti kontroly zlučovania podnikov) Zmluvy o EHP a žiadosti o priradenie prípadov podľa článku 6 Protokolu č. 24.

3.2. Utajené informácie

16. Archív Komisie môže tiež zahŕňať dokumenty obsahujúce dve kategórie informácií, a to obchodné tajomstvá a ostatné utajené informácie, ku ktorým môže byť prístup čiastočne alebo úplne obmedzený (28). Prístup bude umožnený, kde je to možné, k neutajeným verziám pôvodných informácií. Kde môže byť utajenosť zabezpečená iba sumarizáciou príslušných informácií, bude prístup umožnený k súhrnu. Všetky ostatné dokumenty sú prístupné v ich pôvodnej forme.

3.2.1. Obchodné tajomstvá

17. Keďže odtajnenie informácií o obchodných aktivitách podniku by mohlo vyústiť do vážneho poškodenia daného podniku, tvoria takéto informácie obchodné tajomstvá (29). Príklady informácií, ktoré môžu byť označené za obchodné tajomstvá zahŕňajú: technické a/alebo finančné informácie týkajúce sa know-how podniku, metódy ohodnotenia nákladov, výrobné tajomstvá a postupy, zdroje dodávok, vyrobené a predané množstvá, podiely na trhu, zoznamy zákazníkov a distribútorov, marketingové plány, štruktúra nákladov a cien a predajná stratégia.

3.2.2. Ostatné utajené informácie

18. Kategória „ostatné utajené informácie“ zahŕňa informácie iné než obchodné tajomstvá, ktoré môžu byť považované za utajené, keďže ich odhalenie môže značne poškodiť osobu alebo podnik. Závisiac od špecifických okolností každého prípadu sa toto môže vzťahovať na informácie poskytnuté o podnikoch, ktoré sú schopné vyvinúť značný ekonomický alebo obchodný tlak na ich konkurentov alebo ich obchodných partnerov, zákazníkov alebo dodávateľov. Súd prvého stupňa uznal, že je zákonné odmietnuť odhaliť týmto podnikom niektoré listy získané od zákazníkov, keďže ich odhalenie by mohlo vystaviť autorov riziku odvetných opatrení (30). Takže poznanie ostatných utajených informácií môže zahŕňať informácie, ktoré by umožnili stranám identifikovať žalobcov alebo tretie strany, ktoré majú oprávnenú žiadosť zostať v anonymite.

19. Kategória ostatných utajených informácií zahŕňa tiež vojenské tajomstvá.

3.2.3. Kritériá pre akceptáciu žiadostí o utajené zaobchádzanie

20. Informácie budú označené za utajené, ak si dotyčná osoba alebo podnik uplatnili nárok v tomto zmysle a tento nárok bol akceptovaný Komisiou (31).

21. Požiadavka na utajenie sa musí týkať informácií, ktoré spadajú do rozsahu vyššie uvedených opisov obchodných tajomstiev alebo iných utajených informácií. Dôvody, prečo je požadované, aby informácia bola považovaná za obchodné tajomstvo alebo inú utajenú informáciou, musia byť opodstatnené (32). Požiadavky na utajenie sa môžu zvyčajne týkať iba informácií získaných Komisiou od tej istej osoby alebo podniku a nie informácií z iného zdroja.

22. Informácie týkajúce sa podniku, ale ktoré sú už navonok známe (v prípade skupiny, mimo skupiny) alebo mimo združenia, ktorému boli podnikom oznámené, nebudú normálne považované za utajené (33). Informácia, ktorá stratila svoj obchodný význam, napríklad uplynutím času, nemôže byť viac považovaná za utajenú. Ako všeobecné pravidlo platí, že Komisia nepovažuje informácie týkajúce sa údajov o obrate, predaji a podiely na trhu a podobné informácie, ktoré sú staršie ako 5 rokov, za utajené (34).

23. Pri konaniach na základe článkov 81 a 82 zmluvy nebráni označenie informácie za utajenú jej odhaleniu, ak je takáto informácia nevyhnutná na dokázanie údajného porušenia (obviňujúci dokument) alebo by mohla stranu oslobodiť od obvinenia. V takomto prípade, potreba zaručenia práva na obhajobu, prostredníctvom čo najväčšieho možného prístupu k archívu Spoločenstva, môže prevážiť nad záujmom ochrany utajených informácií ostatných strán (35). Je na Komisii zhodnotiť, či takéto postupy uplatniť pri všetkých špecifických situáciách. Toto vyžaduje pre každú informáciu zhodnotenie všetkých príslušných faktorov vrátane: — závažnosť informácie pre stanovenie, či bol porušený zákon, alebo nie, a jej dôkaznú hodnotu, — či je informácia nevyhnutná, — príslušný stupeň utajenia (do ktorého rozsahu by odtajnenie informácie poškodilo záujmy danej osoby alebo podniku), — predbežný odhad závažnosti údajného porušenia. Podobné úvahy sa vzťahujú na konania na základe nariadenia o fúziách, ak je odtajnenie informácií považované Komisiou za nevyhnutné na účely procesu (36).

24. Ak je zámerom Komisie odtajniť informácie, mala by byť príslušnej osobe alebo príslušnému podniku poskytnutá možnosť predložiť odtajnenú verziu dokumentov, ktorá obsahuje túto informáciu, s rovnakou dôkaznou hodnotou ako v pôvodných dokumentoch (37).

C. Kedy je povolený prístup k archívu?

25. Strany pred oznámením prehľadu výhrad Komisie nemajú právo na prístup k archívu.

1. Pri konaniach o zamedzení monopolu na základe článkov 81 a 82 Zmluvy o ES

26. Prístup k archívu bude umožnený na základe žiadosti a normálne pri jednej príležitosti po predložení výhrad Komisie stranám s cieľom zabezpečenia princípu rovnosti zbraní a ochrany ich práva na obhajobu. Ako všeobecné pravidlo preto platí, že nie je povolený prístup k odpovediam iných strán na námietky Komisie. Strane ale bude povolený prístup k dokumentom získaným po oznámení námietok v neskoršej fáze administratívneho postupu, pred prijatím formálneho rozhodnutia, ak takéto dokumenty môžu predstavovať nový dôkaz týkajúci sa obvinení proti tejto strane v prehľade námietok Komisie.

2. Pri konaniach na základe nariadenia o fúziách

27. V súlade s článkom 18, odseky 1 a 3 nariadenia o fúziách a článku 17, odsek 1 implementačného nariadenia o fúziách bude oznamujúcim stranám povolený prístup k archívu Komisie na základe žiadosti v každej fáze konania, následne po oznámení námietok Komisie až po konzultácie poradného výboru.

III. OSOBITNÉ OTÁZKY TÝKAJÚCE SA ŽALOBCOV A OSTATNÝCH ZAINTERESOVANÝCH STRÁN

28. Táto časť sa týka situácií, v ktorých Komisia môže alebo musí zabezpečiť prístup k určitým dokumentom, zahrnutých v jej archíve, žalobcom v protimonopolnom konaní a ostatným zainteresovaným stranám v konaniach o fúziách. Bez ohľadu na použitú formuláciu v implementačných nariadeniach o zamedzení monopolov a o fúziách (38), tieto dve situácie sú odlišné – čo sa týka rozsahu, načasovania a práv strán – od prístupu k archívu v predchádzajúcich oddieloch tohto oznámenia.

A. Poskytnutie dokumentov žalobcom v protimonopolných konaniach

29. Súd prvého stupňa stanovil (39), že žalobcovia nemajú rovnaké práva a záruky, ako strany pri vyšetrovaní. Preto sa žalobcovia nemôžu domáhať práva na prístup k archívu, ako je stanovené pre strany (porovnaj články 2 a 6 vyššie).

30. Žalobca, ktorý bol v súlade s článkom 7, odsek 1 implementačného nariadenia, informovaný o zámere Komisie zamietnuť jeho žalobu (40), môže však požiadať o prístup k dokumentom, na ktorých Komisia založila jej predbežné hodnotenie (41). Žalobcovi bude umožnený prístup k takýmto dokumentom na základe jednej príležitosti, po vydaní listu informujúceho žalobcu o zámere Komisie zamietnuť jeho žalobu.

31. Žalobcovia nemajú právo na prístup k obchodným tajomstvám alebo iným utajeným informáciám, ktoré Komisia získala v priebehu vyšetrovania (42).

B. Poskytnutie dokumentov ostatným zainteresovaným stranám pri konaní o fúziách

32. V súlade s článkom 17 ods. 2 implementačného nariadenia o fúziách by mal byť prístup k archívu v konaní o fúziách taktiež povolený na základe žiadosti ostatným zainteresovaným stranám, ktoré boli informované o námietkach, pokiaľ je na prípravu ich pripomienok nevyhnutný.

33. Ostatné zainteresované strany sú strany navrhovanej fúzie, iné než oznamujúce strany, ako predajca a podnik, ktorý je predmetom fúzie (43).

IV. POSTUP PRE VYKONANIE PRÍSTUPU K ARCHÍVU

A. Prípravné konanie

34. Všetky osoby, ktoré predložia informácie alebo pripomienky v jednej zo situácií uvedených doteraz alebo následne, v priebehu samotného konania, predložia Komisii ďalšie informácie, majú povinnosť jasne identifikovať akýkoľvek materiál, ktorý je považovaný za utajený, udaním dôvodov a poskytnutím neutajenej verzie do dátumu stanoveného Komisiou na zverejnenie jej mienky (44): a) pri konaniach o zamedzení monopolov — príjemca prehľadu námietok Komisie zverejnením jeho názoru na námietky (45), — žalobca zverejnením jeho mienky o prehľade námietok Komisie (46), — akákoľvek iná fyzická alebo právnická osoba, ktorá požaduje byť vypočutá a preukazuje dostatočný záujem alebo ktorá je prizvaná Komisiou na vyjadrenie jej mienky, zverejnením jej názorov písomne alebo pri verejnom vypočúvaní (47), — žalobca zverejnením jeho mienky k listu Komisie informujúcom ho o zámere Komisie zamietnuť žalobu (48). b) pri konaniach o fúziách — oznamujúce strany alebo ostatné zainteresované strany zverejnením ich názoru na námietky Komisie, prijaté s ohľadom na rozhodnutia o žiadosti o zrušenie zastavenia fúzie a ktoré nepriaznivo ovplyvňuje jednu alebo viacero strán alebo pri predbežnom opatrení prijatom v tejto záležitosti (49), — oznamujúce strany, ktorým Komisia adresovala prehľad námietok, ostatné zainteresované strany, ktoré boli informované o týchto námietkach alebo strany, ktorým Komisia adresovala námietky vzhľadom na uloženie pokuty alebo pravidelnej platby pokuty, predložením ich pripomienok k námietkam (50), — tretie osoby, ktoré žiadajú byť vypočuté alebo akékoľvek fyzické alebo právnické osoby prizvané Komisiou na vyslovenie ich názoru písomne alebo pri ústnej výpovedi (51), — akákoľvek osoba, ktorá poskytuje informácie na základe článku 11 nariadenia o fúziách.

35. Naviac Komisia môže požiadať podniky (52) vo všetkých prípadoch, keď poskytujú alebo poskytli dokumenty, o označenie dokumentov alebo častí dokumentov, ktoré považujú za obsahujúce obchodné tajomstvá alebo iné utajené informácie im patriace a o určenie podnikov, ktorých sa týkajú informácie, ktoré sú považované za utajené (53).

36. Na účely rýchleho vybavenia žiadostí o utajenie uvedených v odseku 35 vyššie môže Komisia stanoviť časový limit, v rámci ktorého by mali podniky: i) podložiť ich žalobu dôkazmi, čo sa týka všetkých jednotlivých dokumentov alebo častí dokumentov, ii) poskytnúť Komisii odtajnenú verziu dokumentov, v ktorých sú utajené časti vymazané (54). Pri konaniach o zamedzení monopolu musia príslušné podniky v rámci stanoveného časového limitu poskytnúť aj stručný popis všetkých vymazaných častí informácií (55).

37. Neutajená verzia a opis vymazaných informácií musia byť vypracované spôsobom, ktorý umožní všetkým stranám prístup k archívu na účely zistenia, či vymazaná informácia môže byť dôležitá na ich obhajobu, a teda, či majú dostatočný základ na požiadanie Komisie o poskytnutie prístupu k informáciám vyhlásených za utajené.

B. Zaobchádzanie s utajenými informáciami

38. Ak podniky nespĺňajú opatrenia ustanovené v odsekoch 34 až 36 vyššie, Komisia sa môže pri konaniach o zabránení monopolu domnievať, že príslušné dokumenty alebo vyjadrenia neobsahujú utajené informácie (56). Komisia bude následne predpokladať, že podnik nemá žiadne námietky k odtajneniu príslušných dokumentov alebo vyjadrení v ich celistvosti.

39. Pri konaniach o zabránení monopolov, ako aj konaniach na základe nariadenia o fúziách, ak príslušná osoba alebo podnik spĺňa podmienky stanovené v odsekoch 34 až 36 vyššie, v rozsahu, v ktorom sú uplatniteľné, Komisia buď: — predbežne akceptuje žaloby, ktoré sa zdajú oprávnené. V každom prípade, si Komisia vyhradzuje právo na prehodnotenie pôvodného hodnotenia na neskoršiu fázu vedenia prípadu, alebo — informuje príslušnú osobu alebo podnik, že nesúhlasí s požiadavkou na celkové alebo čiastočné utajenie, ak je zjavné, že žaloba je neopodstatnená.

40. Komisia môže odvolať jej predbežnú akceptáciu žiadosti o celkové alebo čiastočné utajenie.

41. Ak Generálne riaditeľstvo pre hospodársku súťaž nesúhlasí so žiadosťou o utajenie od počiatku alebo ak dospeje k názoru, že predbežná akceptácia žiadosti o utajenie by mala byť zamietnutá, a teda zamýšľa informáciu odtajniť, poskytne príslušnej osobe alebo podniku príležitosť na vyslovenie jej názoru. V takýchto prípadoch, Generálne riaditeľstvo pre hospodársku súťaž bude príslušnú osobu alebo podnik písomne informovať o svojom zámere odtajniť informácie, uvedie svoje dôvody a stanoví časový limit, v rámci ktorého ho tento podnik môže písomne informovať o svojom názore. Ak po predložení týchto názorov pretrváva nezhoda týkajúca sa žiadosti o utajenie, bude záležitosť prejednávaná osobou poverenou vypočúvaním v súlade s uplatniteľnými mandátmi Komisie pre osoby poverené vypočúvaním (57).

42. Ak existuje riziko, že podnik, ktorý je schopný vyvinúť značný ekonomický alebo obchodný tlak na svojich konkurentov alebo svojich obchodných partnerov, zákazníkov alebo dodávateľov, by proti týmto prijal odvetné opatrenia, ako dôsledok ich spolupráce pri vyšetrovaní vedenom Komisiou (58), Komisia bude ochraňovať anonymitu autorov zabezpečením prístupu k neutajenej verzii alebo prehľadu príslušných výpovedí (59). Požiadavky na anonymitu pri objasnení situácie, ako aj žiadosti o anonymitu v súlade s bodom 81 oznámenia Komisie o zaobchádzaní so žalobami (60) budú vybavené v súlade s článkami 39 až 41 vyššie.

C. Poskytnutie prístupu k archívu

43. Komisia môže stanoviť, že prístup k archívu bude umožnený jedným z nasledujúcich spôsobov po náležitom zohľadnení technických možností strán: — prostredníctvom CD-ROM-u alebo iných zariadení elektronického uloženia údajov, ktoré môžu byť dostupné v budúcnosti, — prostredníctvom kópií prístupného archívu v papierovej forme, ktoré im budú zaslané poštou, — pozvaním ich na preskúmanie prístupného archívu v priestoroch Komisie. Komisia môže zvoliť akúkoľvek kombináciu týchto spôsobov.

44. S cieľom uľahčiť prístup k archívu strany dostanú zoznam dokumentov tvoriacich obsah archívu Komisie, ako je zadefinovaný v článku 7 vyššie.

45. Prístup je povolený k dôkazom, ktoré sú obsiahnuté v archíve Komisie, v ich originálnej forme: Komisia nemá žiadnu povinnosť zabezpečiť preklad dokumentov v archíve (61).

46. Ak sa strana domnieva, že po získaní prístupu k archívu potrebuje na svoju obhajobu poznať špecifické neprístupné informácie, môže s týmto cieľom predložiť Komisii odôvodnenú žiadosť. Ak generálne riaditeľstvo pre hospodársku súťaž neschváli žiadosť, strana môže zaslať odôvodnenú žiadosť osobe poverenej vypočúvaním v súlade s uplatniteľným mandátom osôb poverených vypočúvaním (62).

47. Prístup k archívu v súlade s týmto oznámením je povolený pod podmienkou, že takto získané informácie budú použité iba na účely súdneho alebo správneho konania na uplatnenie pravidiel hospodárskej súťaže Komisie sporných v príslušných správnych konaniach (63). Ak by bola informácia použitá na iný účel zapojením externého advokáta, Komisia môže nahlásiť prípad súdu tohto advokáta s cieľom disciplinárneho opatrenia.

48. S výnimkou odsekov 44 a 46 pravidlá v tomto oddieli C sa vzťahujú rovnako na povolenie prístupu k dokumentom žalobcom (pri konaniach o zabránení monopolov, ako aj ostatným zainteresovaným stranám (pri konaniach o fúziách).

(1) Nariadenie Rady (ES) č. 1/2003 zo 16. decembra 2002 o uplatnení pravidiel hospodárskej súťaže stanovených v článkoch 81 a 82 zmluvy (Ú. v. EÚ L 1, 4.1.2003, s. 1).

(2) Nariadenie Komisie (ES) č. 773/2004 zo 7. apríla 2004 vzťahujúce sa na vedenie konaní Komisiou podľa článkov 81 a 82 zmluvy (Ú. v. EÚ L 123, 27.4.2004, s. 18).

(3) Nariadenie Rady (ES) č. 139/2004 z 20. januára 2004 o kontrole zlučovania podnikov (Ú. v. EÚ L 24, 29.1.2004, s. 1).

(4) Nariadenie Komisie (ES) č. 802/2004 z 21. apríla 2004, ktorým sa ustanovuje nariadenie Rady (ES) č. 139/2004 o kontrole zlučovania podnikov (Ú. v. ES L 133, 30.4.2004, s. 1, opravené v Ú. v. ES L 172, 6.5.2004, s. 9).

(5) Odkazy v tomto oznámení pre články 81 a 82 sú preto platné aj pre články 53, 54 a 57 Zmluvy o EHP.

(6) Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43).

(7) Tento problém je upravený v dokumente Generálneho riaditeľstva pre hospodársku súťaž „Najlepšie skúsenosti “DG COMP vo vedení kontrolných konaní pri fúziách v ES, prístupnom na internetovej stránke Generálneho riaditeľstva pre hospodársku súťaž:

http://europa.eu.int/comm/competition/index_en.html.

(8) Oznámenie Komisie o interných pravidlách postupov spracovania žiadostí o prístup k archívu v prípadoch na základe článkov 85 a 86 [teraz 81 a 82] Zmluvy o ES, článkov 65 a 66 Zmluve o ECSC a nariadenia Rady (EHS) č. 4064/89 (Ú. v. ES C 23, 23.1.1997, s. 3).

(9) Ú. v. ES L 162, 19.6.2001, s. 21.

(10) Najmä súhrnné prípady T-25/95 et al., Cimenteries CBR SA et al. proti Komisii, [2000] ECR II-0491.

(11) Porovnaj článok 15, odsek 1 implementačného nariadenia, článok 18, odsek 3 nariadenia o fúziách a článok 17, odsek 1 implementačného nariadenia o fúziách.

(12) V tomto oznámení sa termín „dokument“ používa na všetky formy informačnej podpory bez ohľadu na pamäťové médium. Tiež zahŕňa všetky zariadenia na elektronické uloženie údajov, ktoré sú dostupné, alebo môžu sa stať dostupnými.

(13) Porovnaj článok 27, odsek 2 nariadenia č. 1/2003, články 15, odsek 2 a 16, odsek 1 implementačného nariadenia a článok 17, odsek 3 implementačného nariadenia o fúziách. Tieto výnimky sú tiež uvedené v prípade T-7/89, Hercules Chemicals proti Komisii, [1991] ECR II-1711, odsek 54. Súd stanovil, že rozhodnutie o tom, ktoré dokumenty v archíve môžu byť užitočné na účely obhajoby, nie je iba na samotnej Komisii. (Porovnaj prípad T-30/91 Solvay proti Komisii, [1995] ECR II-1775, odseky 81 - 86 a prípad T-36/91 ICI proti Komisii, [1995] ECR II-1847, odseky 91 - 96).

(14) Príklady interných dokumentov sú návrhy, posudky, záznamy alebo poznámky oddelení Komisie alebo iných zainteresovaných verejných orgánov.

(15) Porovnaj článok 27, odsek 2 nariadenia č. 1/2003, článok 15, odsek 2 implementačného nariadenia a článok 17, odsek 3 implementačného nariadenia o fúziách.

(16) Porovnaj odsek 1.

(17) Porovnaj rozsudok z 30. septembra 2003 v spojených prípadoch T-191/98 a T-212/98 až T-214/98 Atlantic Container Line a ostatní proti Komisii (TACA), ešte nevyhlásený, odseky 349 - 359.

(18) V tomto oznámení sa pod pojmom „podnik“ rozumejú tak podniky, ako aj združenia podnikov. Pojem „osoba“ zahŕňa fyzické a právnické osoby. Mnohé subjekty sú právnickými osobami a podnikmi zároveň; v takomto prípade sa na ne vzťahujú obidva termíny. To isté platí, ak je podnikom fyzická osoba v zmysle článkov 81a 82. Pri konaniach o fúziách sa musí počítať aj s osobami uvedenými v článku 3, odsek 1, písmeno b) nariadenia o fúziách, aj keď ide o fyzické osoby. Na účely článkov 34 až 42 tohto nariadenia patria takéto fyzické osoby pod pojem „podniky“. Ak sú do konania zapojené osoby bez právnej subjektivity, ktoré rovnako nie sú ani podnikmi, uplatní Komisia, kde je to vhodné, princípy stanovené v tomto oznámení mutatis mutandis.

(19) Vyhlásenia zaznamenané v súlade s článkom 19 alebo článkom 22 ods. 2 písm. e) nariadenia č. 1/2003 alebo článkom 13 ods. 2 písm. e) nariadenia o fúziách budú za bežných okolností taktiež patriť k sprístupneným dokumentom (pozri vyššie ods. 9).

(20) Porovnaj článok 27 ods. 2 nariadenia č. 1/2003.

(21) Porovnaj postup Súdu prvého stupňa v prípadoch T-134/94 et al NMH Stahlwerke a ostatní proti Komisii [1997] ECR II-2293, odsek 36 a prípad T-65/89, BPB Industries and British Gypsum [1993] ECR II-389, odsek 33.

(22) V tomto oznámení pojem „štáty EZVO“ obsahuje štáty EZVO, ktoré sú zmluvnými stranami v Zmluve o EHP.

(23) Napríklad, článok VIII.2 Dohody medzi Európskym spoločenstvom a vládou Spojených štátov amerických týkajúcej sa uplatnenia ich zákonov o hospodárskej súťaži (Ú. v. ES L 95, 27.4.1995, s. 45) stanovuje, že jemu poskytnuté informácie v tajnosti musia byť chránené „v najväčšom možnom rozsahu“. Tento článok predstavuje povinnosť medzinárodného práva záväzný pre Komisiu.

(24) Takéto dokumenty môžu tiež obsahovať dôkaz alebo obvinenia, ktoré by ich urobili vhodné na začlenenie do prvej kategórie uvedenej vyššie.

(25) Podobné úvahy sú uplatniteľné pre referencie pred oznámením pri žiadosti oboznamujúcej strany na základe článkov 4, odseky 4 a 5 nariadenia o fúziách.

(26) Podľa poslednej novelizácie Rozhodnutím Spoločného výboru EHP ... ... .

(27) Podľa poslednej novelizácie Rozhodnutím Spoločného výboru EHP č. 78/2004 z 8. júna 2004.

(28) Porovnaj článok 16, odsek 1 implementačného nariadenia a článok 17, odsek 3 implementačného nariadenia o fúziách; prípad T-7/89 Hercules Chemicals NV proti Komisii, [1991] ECR II-1711, odsek 54; prípad T-23/99, LR AF 1998 A/S proti Komisii, [2002] ECR II-1705, odsek 170.

(29) Rozsudok z 18.9.1996 v prípade T-353/94, Postbank NV proti Komisii, [1996] ECR II-921, odsek 87.

(30) Súdy Spoločenstva sa k tejto otázke vyslovili v dvoch prípadoch údajného zneužitia dominantného postavenia (článok 82 Zmluvy o ES) (Prípad T-65/89, BPB Industries a British Gypsum [1993] ECR II-389 a prípad C-310/93P, BPB Industries a British Gypsum [1995] ECR I-865) a v prípadoch fúzií (Prípad T-221/95 Endemol proti Komisii [1999] ECR II-1299, odsek 69 a prípad T-5/02 Laval proti Komisii [2002] ECR II-4381, odsek 98 a nasledujúce).

(31) Pozri odsek 38 nižšie.

(32) Pozri odsek 34 nižšie.

(33) Akokoľvek obchodné tajomstvá alebo iné utajené informácie, ktoré sú poskytnuté obchodným alebo profesným združeniam ich členmi, nestrácajú ich utajený charakter vzhľadom na tretie strany, a tak nemôžu byť poskytnuté žalobcom. Porovnaj spoločné prípady 209 až 215 a 218/78, Fedetab, [1980] ECR 3125, odsek 46.

(34) Pozri odseky 34 - 37 nižšie o požiadaní podnikov o identifikáciu utajených informácií.

(35) Porovnaj článok 27 ods. 2 nariadenia č. 1/2003 a článok 15 ods. 3 implementačného nariadenia.

(36) Článok 18, odsek 1 implementačného nariadenia o fúziách.

(37) Porovnaj odsek 41 nižšie.

(38) Porovnaj článok 8 ods. 1 implementačného nariadenia, kde sa hovorí o „prístupe k dokumentom“ žalobcom a článok 17 ods. 2 implementačného nariadenia o fúziách, ktorý hovorí o „prístupe k archívu“ ostatných zainteresovaných strán, „keďže je nevyhnutný na účely prípravy ich pripomienok“.

(39) Pozri prípad T-17/93 Matra-Hachette SA proti Komisii, [1994] ECR II-595, odsek 34. Súd stanovil, že práva tretích strán, ako je uvedené v článku 19 nariadenia Rady č. 17 zo 6. februára 1962 (teraz nahradený článkom 27 nariadenia č. 1/2003), sú obmedzené na právo zúčastniť sa správneho konania.

(40) Prostredníctvom listu vydaného v súlade s v súlade s článkom 7 ods. 1 implementačného nariadenia.

(41) Porovnaj článok 8 ods. 1 implementačného nariadenia.

(42) Porovnaj článok 8 ods. 1 implementačného nariadenia.

(43) Porovnaj článok 11 písm. b) implementačného nariadenia o fúziách.

(44) Porovnaj článok 16 ods. 2 implementačného nariadenia a článok 18 ods. 2 implementačného nariadenia o fúziách.

(45) Podľa článku 10 ods. 2 implementačného nariadenia.

(46) Podľa článku 6 ods. 1 implementačného nariadenia.

(47) V súlade s článkom 13 ods. 1 a 3 implementačného nariadenia.

(48) V súlade s článkom 7 ods. 1 implementačného nariadenia.

(49) Článok 12 implementačného nariadenia o fúziách.

(50) Článok 13 implementačného nariadenia o fúziách.

(51) Podľa článku 16 implementačného nariadenia o fúziách.

(52) Pri konaniach o fúziách princípy stanovené v tomto a následných odsekoch sa tiež vzťahujú na osoby uvedené v článku 3 ods. 1 písm. b) nariadenia o fúziách (pozri poznámku pod čiarou 18 vyššie).

(53) Pozri článok 16 ods. 3 implementačného nariadenia a článok 18 ods. 3 implementačného nariadenia o fúziách.

(54) Porovnaj článok 16 ods. 3 implementačného nariadenia a článok 18 ods. 3 implementačného nariadenia o fúziách.

(55) Porovnaj článok 16 ods. 3 implementačného nariadenia.

(56) Porovnaj článok 16 implementačného nariadenia.

(57) Porovnaj článok 9 rozhodnutia Komisie z 23. mája 2001 o mandáte osôb poverených vypočúvaním v niektorých súťažných konaniach (Ú. v. ES L 162, 19.6.2001, s. 21).

(58) Porovnaj odsek 18 vyššie.

(59) Porovnaj prípad T-5/02, Tetra Laval proti Komisii, [2002] ECR II-4381, odseky 98, 104 a 105.

(60) Oznámenie Komisie o zachádzaní so žalobami Komisiou na základe článkov 81 a 82 Zmluvy (Ú. v. ES C 101, 27.4.2004, s. 65).

(61) Porovnaj prípad T-25/95 et al. Cimenteries, odsek 635.

(62) Porovnaj článok 8 rozhodnutia Komisie 2001/462/ES, ESUO.

(63) Porovnaj článok 15 ods. 4 a článok 8 ods. 2 implementačného nariadenia, prípadne článok 17 ods. 4 implementačného nariadenia o fúziách.